Klaget over mangelfull undervisning

BLE IKKE HØRT: F.v Trine Nøding, Eva Gjertsen Nordal og Adrian Moerno klagde til lærerne, teamleder og rektor på undervisningsforholdene i spansk. Det hjalp lite. Hele 70 prosent av klassen strøk på eksamen. Foto: Terje Bringedal

7 av 10 strøk på eksamen

( VG ) Allerede i februar klaget elevene på mangelfull spanskundervisning. I mai strøk 7 av 10 elever på eksamen.

Oppdatert 12. april 2018

Artikkelen er over ni år gammel

Av HEIDI ØSTHUS ERIKSSEN

I mai trykket VG saken om spanskelevene ved Bjørnholt skole som fortvilte over undervisningssituasjonen. Elevene fortalte om mangelfull spanskundervisning og lærervikarer uten kompetanse i faget.

Nå, en måned etter eksamen, har den mangelfulle undervisningen fått de følgene elevene fryktet. Sensuren viser at hele 7 av de 10 elevene i spanskklassen strøk på eksamen.

- Det sier jo sitt når så mange stryker på eksamen, sier Trine Nøding (18) til VG.

Karakteravvik

Hun er en av de syv som strøk, og føler seg i likhet med sine medelever urettferdig behandlet.

- I lange perioder hadde vi en ny lærer hver uke, og flere av dem kunne ikke engang telle til ti på spansk. Hvordan skal de da kunne lære oss noe?

Les også: Ferske lærere overlates til seg selv

18-åringen ble overrasket over eksamensresultatet, ettersom hun fikk en sekser i standpunktkarakter i samme fag. Det er hun ikke alene om. De fleste elevene i klassen fikk gode standpunktkarakterer.

- Hvorfor er det så store sprik mellom standpunktkarakter om eksamenskarakter i dette faget?

- Det er ingen tvil om at vi har hatt et tynt grunnlag for å sette standpunktkarakter på disse elevene. Det er en risiko for at standpunktkarakteren ikke uttrykker det reelle nivået, sier rektor ved Bjørnholt skole, Petter Yttereng.

Les også: Helse og skole viktigst for velgerne

Rektoren beklager situasjonen.

- Det har vært en utfordrende vikarsituasjon, hvor kontinuiteten og kvaliteten på lærervikarene ikke har vært bra nok. Det fortjener vi kritikk på. Det er trist at dette har gått utover disse elevene.

Lover bedring

Skolen har i samarbeid med foreldrene sendt et brev til Fylkesmannen, hvor de ber om at elevene får dispensasjon fra kravet om vitnemål og at spanskeksamenen blir annullert.

- Det er fylkesmann og direktorat som sitter med løsningen. Det vi kan gjøre er å tilby elevene ny og bedre undervisning til høsten, sier Yttereng.

Les også: Vil satse mer på å hindre frafall i skolen

For Trine Nøding og de andre elevene i spanskklassen er det liten trøst i at de får ny og bedre spanskundervisning til høsten.

- Neste semester er allerede fullpakket, og jeg skjønner ikke hvordan jeg skal få tid til å ta et ekstra fag. Nå må jeg bruke sommerferien på å lese spansk, sier hun.

Les også: Frykter svake elever settes i bås

Utdanningsdirektør Bjørg Ølstad hos Fylkesmannen i Oslo og Akershus, ønsker ikke å kommentere saken før saksbehandlingen er avsluttet.

Publisert: 29.06.11 kl. 22:21 Oppdatert: 12.04.18 kl. 15:04

Mer om Skole og utdanning